KIRJALLINEN KYSYMYS E-3653/00 esittäjä(t): Elly Plooij-van Gorsel (ELDR) komissiolle. Alankomaiden tiedotusvälinelainsäädäntö sekä julkisten ja kaupallisten radioasemien välinen kilpailu.



Virallinen lehti nro 187 E , 03/07/2001 s. 0023 - 0024



KIRJALLINEN KYSYMYS E-3653/00 esittäjä(t): Elly Plooij-van Gorsel (ELDR) komissiolle (23. marraskuuta 2000) Aihe: Alankomaiden tiedotusvälinelainsäädäntö sekä julkisten ja kaupallisten radioasemien välinen kilpailu Alankomaiden tiedotusvälinelainsäädännön 82 f artikla kieltää kaupallisilta radioyhtiöiltä osallisuuden useampaan kuin yhteen kaupalliseen taajuuspakettiin samanaikaisesti. Lainsäädännön tarkoituksena on estää tiedotusvälinekeskittymien syntyminen (kaupallisten) radiolähetysten alalla. Lisäksi toisin kuin julkiset radioyhtiöt kaupalliset radioyhtiöt eivät saa tarjota lähetysaikojen yhdistelmiä mainoksia varten. Julkiset radioyhtiöt sen sijaan ovat juuri tällaisen mahdollisuuden kautta saaneet itselleen 42 prosentin osuuden radiomainoksista saatavista tuloista; eri radioasemat toimivat yhteisen myyntistrategian pohjalta ja tarjoavat mainostajille lähetysaikojen yhdistelmiä eri asemilla. Suosittu radiokanava 3 on suurin tulonlähde julkisten radiolähetysten alalla ja siitä saatavilla tuloilla tuetaan muita julkisia radioasemia. 1. Katsooko komissio, että ratkaistaessa sitä, onko tietyllä yhtiöllä johtava markkina-asema, on kaupallisten radioasemien lisäksi otettava huomioon myös julkiset radioasemat? 2. Onko komissio sitä mieltä, että tiedotusvälinelainsäädännössä tehty ero kaupallisten ja julkisten radioyhtiöiden välillä mainosmyynnin suhteen johtaa kaupallisten ja julkisten radioyhtiöiden väliseen epätasapainoiseen kilpailuun? Jos on tätä mieltä, rikkooko tämä menettely perustamissopimusta ja/tai Amsterdamin sopimukseen liitettyä pöytäkirjaa jäsenvaltioiden julkisen palvelun yleisradiotoiminnasta? 3. Katsooko komissio, että julkisten radioasemien keskinäinen tukeminen mainosmyynnistä saaduilla voitoilla muuttaa julkisten ja kaupallisten radioyhtiöiden välisiä kilpailuehtoja siinä määrin, että se vahingoittaa yhteistä etua? Mario Montin komission puolesta antama yhteinen vastaus kirjallisiin kysymyksiin E-3653/00, E-3654/00 ja E-3655/00 (15. helmikuuta 2001) Kuten EY:n tuomioistuin on päättänyt, julkinen televisiolähetystoiminta kuuluu EY:n perustamissopimuksen ja yleisten markkinaperiaatteiden, kuten kilpailu- ja valtiontukisääntöjen, soveltamisalaan. Julkiseen radiolähetystoimintaan voidaan soveltaa etenkin EY:n perustamissopimuksen 87 artiklan (ent. 92 artikla) 1 kohtaa, jos kaikki siinä mainitut ehdot täyttyvät. Valtiontuen voidaan kuitenkin todeta olevan sopusoinnussa EY:n perustamissopimuksen määräysten kanssa. EY:n perustamissopimuksen 86 artiklan (ent. 90 artikla) 2 kohdan mukaan valtiontukea voidaan pitää yhteismarkkinoille soveltuvana, jos se on välttämätöntä yleisiin taloudellisiin tarkoituksiin liittyvän palvelun toteuttamiseksi. Julkisen palvelun yleisradiotoiminnan merkitys on todettu Amsterdamin sopimuksen yhteydessä hyväksytyssä pöytäkirjassa julkisesta yleisradiotoiminnasta. Komission on otettava huomioon tämä tulkitseva pöytäkirja. Pöytäkirjan mukaan julkisen palvelun määritteleminen ja rahoituksen myöntäminen julkiselle palvelulle kuuluu jäsenvaltioiden toimivaltaan, kunhan rahoitus ei vaikuta yhteisön kauppa- ja kilpailuolosuhteisiin sellaisessa laajuudessa, että se olisi yleisen edun vastaista. Komissio ei pysty tässä vaiheessa ottamaan täsmällistä kantaa arvoisan parlamentin jäsenen kysymyksiin, mutta se tulee edellä esitetyn valossa aikanaan arvioimaan EY:n perustamissopimuksessa asetettujen vaatimusten vaikutukset yleisradiotoiminnan osalta. Komissio aikoo tämän vuoden aikana antaa tiedonannon, jossa se selventää kantaansa valtiontuen suhteen.